CELEX: 32020R0735
Language: el
Date: 2020-06-02 00:00:00
Title: Κανονισμός (ΕΕ) 2020/735 της Επιτροπής της 2ης Ιουνίου 2020 για την τροποποίηση του κανονισμού (ΕΕ) αριθ. 142/2011 όσον αφορά τη χρήση κρεατοστεαλεύρων ως καυσίμου σε μονάδες καύσης (Κείμενο που παρουσιάζει ενδιαφέρον για τον ΕΟΧ)

3.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 172/3
               
            
         ΚΑΝΟΝΙΣΜΟΣ (ΕΕ) 2020/735 ΤΗΣ ΕΠΙΤΡΟΠΗΣ
         της 2ης Ιουνίου 2020
         για την τροποποίηση του κανονισμού (ΕΕ) αριθ. 142/2011 όσον αφορά τη χρήση κρεατοστεαλεύρων ως καυσίμου σε μονάδες καύσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1), και ιδίως το άρθρο 15 παράγραφος 1 στοιχείο ε) και το άρθρο 27 πρώτο εδάφιο περίπτωση i),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 142/2011 της Επιτροπής (2) θεσπίζει μέτρα εφαρμογής για τους κανόνες δημόσιας υγείας και υγείας των ζώων του κανονισμού (ΕΚ) αριθ. 1069/2009, συμπεριλαμβανομένων των απαιτήσεων σχετικά με τη χρήση ζωικών υποπροϊόντων και παράγωγων προϊόντων ως καυσίμου σε μονάδες καύσης.
                  
               
                     (2)
                  
                  
                     Τα κρεατοστεάλευρα (ΚΟΑ) είναι η ζωική πρωτεΐνη που προέρχεται από τη μεταποίηση υλικών της κατηγορίας 1 ή της κατηγορίας 2. Τις τελευταίες δεκαετίες τα ΚΟΑ απορρίπτονται ως απόβλητα μέσω αποτέφρωσης ή συναποτέφρωσης σύμφωνα με το άρθρο 12 στοιχείο α) ή β) του κανονισμού (ΕΚ) αριθ. 1069/2009. Για τη βιώσιμη χρήση των πηγών ενέργειας, η βιομηχανία ανέπτυξε μια τεχνολογία για τη χρήση των ΚΟΑ ως καυσίμου σε συσκευές καύσης σύμφωνα με το άρθρο 12 στοιχείο ε) του εν λόγω κανονισμού, προκειμένου να χρησιμοποιείται η θερμότητα που παράγεται από την εν λόγω καύση.
                  
               
                     (3)
                  
                  
                     Το άρθρο 6 του κανονισμού (ΕΕ) αριθ. 142/2011 προβλέπει τους κανόνες για την έγκριση των μονάδων καύσης που χρησιμοποιούν κόπρο εκτρεφόμενων ζώων ως καύσιμο για καύση. Είναι αναγκαίο να τροποποιηθεί το εν λόγω άρθρο, ώστε να συμπεριληφθούν κανόνες σχετικά με τη χρήση των ΚΟΑ ως καυσίμου για καύση.
                  
               
                     (4)
                  
                  
                     Το κεφάλαιο V του παραρτήματος III του κανονισμού (ΕΕ) αριθ. 142/2011 καθορίζει κανόνες σχετικά με τους τύπους των μονάδων και των καυσίμων που μπορούν να χρησιμοποιούνται για καύση, καθώς και ειδικές απαιτήσεις για συγκεκριμένους τύπους μονάδων. Είναι σκόπιμο να προβλεφθούν κανόνες σχετικά με τις μονάδες καύσης στις οποίες τα ΚΟΑ χρησιμοποιούνται ως καύσιμο για καύση, συμπεριλαμβανομένων ορίων εκπομπών και απαιτήσεων παρακολούθησης. Τα όρια εκπομπών και οι απαιτήσεις παρακολούθησης που ισχύουν για τις μονάδες καύσης που χρησιμοποιούν κόπρο πουλερικών ως καύσιμο θα πρέπει να ισχύουν και για τις μονάδες καύσης με συνολική ονομαστική θερμική ισχύ που δεν υπερβαίνει τα 50 MW, οι οποίες χρησιμοποιούν ΚΟΑ ως καύσιμο, προκειμένου να πληρούν τα σχετικά περιβαλλοντικά πρότυπα.
                  
               
                     (5)
                  
                  
                     Ο παρών κανονισμός θα πρέπει να ισχύει υπό την επιφύλαξη των υποχρεώσεων της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου (3), όπου προβλέπεται ολοκληρωμένο σύνολο κανόνων για την ολοκληρωμένη πρόληψη και τον έλεγχο της ρύπανσης που προκύπτει από βιομηχανικές δραστηριότητες. Η εν λόγω οδηγία προβλέπει επίσης κανόνες για την αποφυγή ή, όταν αυτό δεν είναι δυνατόν, τη μείωση των εκπομπών στην ατμόσφαιρα, τα ύδατα και το έδαφος, καθώς και για την πρόληψη της παραγωγής αποβλήτων, ώστε να επιτυγχάνεται υψηλό επίπεδο προστασίας του περιβάλλοντος στο σύνολό του. Οι εγκαταστάσεις στις οποίες γίνεται η διαχείριση ζωικών υποπροϊόντων εμπίπτουν στο πεδίο εφαρμογής της εν λόγω οδηγίας, υπό την προϋπόθεση ότι η δυναμικότητα διαχείρισης που διαθέτουν υπερβαίνει τους 10 τόνους ημερησίως. Η οδηγία υποχρεώνει όλες τις εγκαταστάσεις που εμπίπτουν στο πεδίο εφαρμογής της να διαθέτουν άδεια με βάση τις βέλτιστες διαθέσιμες τεχνικές (ΒΔΤ). Τα συμπεράσματα για τις ΒΔΤ, τα οποία αποτελούν μέρος των εγγράφων αναφοράς για τις ΒΔΤ που δημοσιεύονται από την Ευρωπαϊκή Επιτροπή, αποτελούν το σημείο αναφοράς για τον καθορισμό των όρων αδειοδότησης (4).
                  
               
                     (6)
                  
                  
                     Με την οδηγία (ΕΕ) 2015/2193 του Ευρωπαϊκού Κοινοβουλίου και του Συμβουλίου (5) θεσπίστηκαν οριακές τιμές εκπομπών για ορισμένους ρύπους στην ατμόσφαιρα από μεσαίου μεγέθους μονάδες καύσης με συνολική ονομαστική θερμική ισχύ που δεν υπερβαίνει τα 50 MW, οι οποίες καλύπτουν όλους τους τύπους στερεών καυσίμων. Επιπλέον, ο κανονισμός (ΕΕ) αριθ. 142/2011 καθορίζει ολοκληρωμένα μέτρα και προϋποθέσεις για την καύση συγκεκριμένων ζωικών υποπροϊόντων στις εν λόγω μονάδες. Ωστόσο, τα μέτρα και οι όροι για τη χρήση ζωικών υποπροϊόντων ή παράγωγων προϊόντων, εκτός από την κόπρο πουλερικών, ως καυσίμου σε μονάδες καύσης δεν είχαν θεσπιστεί τότε. Ως εκ τούτου, είναι αναγκαίο να καθοριστούν κανόνες και απαιτήσεις, συμπεριλαμβανομένων ειδικών οριακών τιμών εκπομπών, για τη χρήση των ΚΟΑ ως καυσίμου σε μονάδες καύσης με συνολική ονομαστική θερμική ισχύ που δεν υπερβαίνει τα 50 MW, στο πλαίσιο της νομοθεσίας για τα ζωικά υποπροϊόντα.
                  
               
                     (7)
                  
                  
                     Οι απαιτήσεις που καθορίζονται στον κανονισμό (ΕΕ) αριθ. 142/2011 θα πρέπει να είναι επαρκώς αυστηρές, ώστε να συμμορφώνονται με τα όρια εκπομπών για άλλα στερεά καύσιμα που προβλέπονται στην οδηγία (ΕΕ) 2015/2193. Ο παρών κανονισμός διασφαλίζει επίσης ότι οι πιθανές δυσμενείς επιπτώσεις για το περιβάλλον ή την ανθρώπινη υγεία που προκύπτουν από την καύση των ΚΟΑ δεν είναι σοβαρότερες από εκείνες που προκύπτουν από την καύση αποβλήτων.
                  
               
                     (8)
                  
                  
                     Οι οριακές τιμές εκπομπών για τη χρήση διαφορετικών υλικών ως καυσίμου σε μονάδες καύσης με συνολική ονομαστική θερμική ισχύ άνω των 50 MW καθορίζονται στην οδηγία 2010/75/ΕΕ η οποία εφαρμόζεται σε περίπτωση χρήσης ζωικών υποπροϊόντων και παράγωγων προϊόντων, συμπεριλαμβανομένων των ΚΟΑ, ως καυσίμου στις εν λόγω μονάδες καύσης.
                  
               
                     (9)
                  
                  
                     Ως εκ τούτου, το άρθρο 6 και το παράρτημα ΙΙΙ του κανονισμού (ΕΕ) αριθ. 142/2011 θα πρέπει να τροποποιηθούν αναλόγως.
                  
               
                     (10)
                  
                  
                     Ο παρών κανονισμός θα πρέπει να επιτρέπει στις αρμόδιες αρχές να χορηγούν στις υφιστάμενες μονάδες καύσης μεταβατική περίοδο για τη συμμόρφωση με τις απαιτήσεις σχετικά με την ελεγχόμενη αύξηση της θερμοκρασίας του καυσαερίου, υπό την προϋπόθεση ότι κατά τη διάρκεια αυτής της μεταβατικής περιόδου οι εκπομπές δεν συνεπάγονται κινδύνους για τη δημόσια υγεία και την υγεία των ζώων ή το περιβάλλον. Η νομοθεσία για τα ζωικά υποπροϊόντα δεν εμποδίζει τα κράτη μέλη να εφαρμόζουν τους σχετικούς κανόνες υπολογισμού για τις οριακές τιμές εκπομπών, όπως ορίζονται στην οδηγία (ΕΕ) 2015/2193, όταν η καύση ΚΟΑ πραγματοποιείται μαζί με άλλα καύσιμα ή απόβλητα.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 6 του κανονισμού (ΕΕ) αριθ. 142/2011, η παράγραφος 8 αντικαθίσταται από το ακόλουθο κείμενο:
            
               
                  «8.   Για τη χρήση κόπρου εκτρεφόμενων ζώων ή κρεατοστεαλεύρων ως καυσίμου για καύση, όπως ορίζεται στο κεφάλαιο V του παραρτήματος III, εφαρμόζονται οι ακόλουθοι κανόνες, πέραν εκείνων που αναφέρονται στην παράγραφο 7 του παρόντος άρθρου:
                  
                              α)
                           
                           
                              η αίτηση έγκρισης που υποβάλλεται από τον υπεύθυνο της επιχείρησης στην αρμόδια αρχή σύμφωνα με το άρθρο 24 παράγραφος 1 στοιχείο δ) του κανονισμού (ΕΚ) αριθ. 1069/2009 πρέπει να περιέχει αποδεικτικά στοιχεία, πιστοποιημένα από την αρμόδια αρχή ή από επαγγελματική οργάνωση εγκεκριμένη από τις αρμόδιες αρχές του κράτους μέλους, ότι η μονάδα καύσης στην οποία η κόπρος των εκτρεφόμενων ζώων χρησιμοποιείται ως καύσιμο πληροί τις απαιτήσεις του σημείου Β παράγραφος 3 για κόπρο και του σημείου Δ για κρεατοστεάλευρο, καθώς και τις απαιτήσεις και για τα δύο καύσιμα του σημείου B παράγραφος 4 και του σημείου Β παράγραφος 5 του κεφαλαίου V του παραρτήματος III του παρόντος κανονισμού, με την επιφύλαξη της δυνατότητας των αρμόδιων αρχών του κράτους μέλους να χορηγούν παρέκκλιση από την υποχρέωση συμμόρφωσης προς ορισμένες διατάξεις σύμφωνα με το σημείο Γ παράγραφος 4 του κεφαλαίου V του παραρτήματος III·
                           
                        
                              β)
                           
                           
                              η διαδικασία έγκρισης που προβλέπεται στο άρθρο 44 του κανονισμού (ΕΚ) αριθ. 1069/2009 δεν ολοκληρώνεται έως ότου, κατά τους έξι πρώτους μήνες λειτουργίας της μονάδας καύσης, γίνουν τουλάχιστον δύο διαδοχικοί έλεγχοι από την αρμόδια αρχή ή από επαγγελματική οργάνωση εγκεκριμένη από την εν λόγω αρχή, εκ των οποίων ο ένας χωρίς προειδοποίηση, που να περιλαμβάνουν τις αναγκαίες μετρήσεις θερμοκρασίας και εκπομπών. Αφού τα αποτελέσματα των ελέγχων αυτών αποδείξουν την τήρηση των απαιτήσεων που ορίζονται στο σημείο Β παράγραφος 3, στο σημείο Β παράγραφος 4 και στο σημείο Β παράγραφος 5 για κόπρο και στο σημείο Δ για κρεατοστεάλευρα και, κατά περίπτωση, στο σημείο Γ παράγραφος 4 ή στο σημείο Δ παράγραφος 5 του κεφαλαίου V του παραρτήματος III του παρόντος κανονισμού, μπορεί να χορηγηθεί πλήρης έγκριση.
                           
                        
                              γ)
                           
                           
                              δεν επιτρέπεται η καύση κρεατοστεαλεύρων σε μονάδες καύσης που αναφέρονται στα σημεία Α, Β και Γ του κεφαλαίου V του παραρτήματος ΙΙΙ του παρόντος κανονισμού.»
                           
                        
            
         
         
            Άρθρο 2
            Το παράρτημα ΙΙΙ του κανονισμού (ΕΕ) αριθ. 142/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 300 της 14.11.2009, σ. 1.
         
            (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
         
            (3)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
         
            (4)  Το έγγραφο αναφοράς για τις ΒΔΤ σε σφαγεία και βιομηχανίες ζωικών υποπροϊόντων εγκρίθηκε από την Ευρωπαϊκή Επιτροπή στις 15 Απριλίου 2005. https://eippcb.jrc.ec.europa.eu/reference/
         Περιέχει διατάξεις για την καύση κρεατοστεαλεύρων.
         
            (5)  Οδηγία (ΕΕ) 2015/2193 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, για τον περιορισμό των εκπομπών ορισμένων ρύπων στην ατμόσφαιρα από μεσαίου μεγέθους μονάδες καύσης (ΕΕ L 313 της 28.11.2015, σ. 1).
      
      
         
            ΠΑΡΑΡΤΗΜΑ
            Στο κεφάλαιο V του παραρτήματος III του κανονισμού (ΕΚ) αριθ. 142/2011 προστίθεται το ακόλουθο σημείο Δ:
            
                        «Δ.
                     
                     
                        Μονάδες καύσης στις οποίες χρησιμοποιούνται κρεατοστεάλευρα ως καύσιμο για καύση
                        
                                    1.
                                 
                                 
                                    Είδος μονάδας:
                                    Μονάδες καύσης συνολικής ονομαστικής θερμικής ισχύος έως 50 MW.
                                 
                              
                                    2.
                                 
                                 
                                    Αρχικό υλικό:
                                    Κρεατοστεάλευρα από υλικά της κατηγορίας 1 και της κατηγορίας 2, που πρόκειται να χρησιμοποιηθούν ως καύσιμο για καύση σύμφωνα με τις απαιτήσεις που αναφέρονται στο σημείο 3, μόνα τους ή σε μείγμα κρεατοστεαλεύρων, τετηγμένου λίπους και κόπρου.
                                 
                              
                                    3.
                                 
                                 
                                    Ειδικές απαιτήσεις για κρεατοστεάλευρα που χρησιμοποιούνται ως καύσιμο για καύση:
                                    
                                                α)
                                             
                                             
                                                τα κρεατοστεάλευρα αποθηκεύονται στη μονάδα καύσης με ασφάλεια, σε κλειστή αποθήκη προστατευμένη από την πρόσβαση ζώων, και δεν αποστέλλονται σε άλλον προορισμό, εκτός εάν επιτρέπεται από την αρμόδια αρχή σε περίπτωση βλάβης ή μη κανονικών συνθηκών λειτουργίας·
                                             
                                          
                                                β)
                                             
                                             
                                                η μονάδα καύσης πρέπει να είναι εξοπλισμένη με:
                                                
                                                            i)
                                                         
                                                         
                                                            αυτόματο σύστημα διαχείρισης καυσίμου που να επιτρέπει την απευθείας τοποθέτηση του καυσίμου στον θάλαμο καύσης χωρίς περαιτέρω χειρισμό·
                                                         
                                                      
                                                            ii)
                                                         
                                                         
                                                            εφεδρικό καυστήρα, ο οποίος πρέπει να χρησιμοποιείται κατά τις φάσεις εκκίνησης και διακοπής λειτουργίας, ώστε να εξασφαλίζεται ότι, σε όλη τη διάρκεια των ανωτέρω φάσεων και για όσο διάστημα υπάρχει άκαυτο υλικό στον θάλαμο καύσης, τηρούνται οι απαιτήσεις θερμοκρασίας που ορίζονται στο τμήμα 2 παράγραφος 2 του κεφαλαίου IV.
                                                         
                                                      
                                          
                              
                                    4.
                                 
                                 
                                    Μεθοδολογία:
                                    Οι μονάδες καύσης στις οποίες χρησιμοποιούνται ως καύσιμο κρεατοστεάλευρα της κατηγορίας 1 ή της κατηγορίας 2 συμμορφώνονται με τις γενικές απαιτήσεις που ορίζονται στο κεφάλαιο IV και τις ειδικές απαιτήσεις που ορίζονται στο σημείο B παράγραφοι 4 και 5 του παρόντος κεφαλαίου.
                                 
                              
                                    5.
                                 
                                 
                                    Παρέκκλιση και μεταβατική περίοδος:
                                    Η αρμόδια αρχή του κράτους μέλους που είναι υπεύθυνη για περιβαλλοντικά θέματα μπορεί, κατά παρέκκλιση από το σημείο 3 στοιχείο β) περίπτωση ii), να παρέχει σε μονάδες καύσης που βρίσκονται σε λειτουργία στις 3 Ιουνίου 2020 πρόσθετη προθεσμία μέγιστης διάρκειας 4 ετών για να συμμορφωθούν με το δεύτερο εδάφιο του σημείου 2 του τμήματος 2 του κεφαλαίου IV.»